સરકાર માટે ‘ફાયર બ્રિગેડ' ગણાતા ક્રાઇમ બ્રાન્ચના સંયુક્ત પોલીસ કમિશનર જે.કે. ભટ્ટ અને તેમના પર ગંભીર આરોપો લાગવાયા હોય તે ઘટના પહેલી વખતની નથી. હાઇ પ્રોફાઈલ કેસની તપાસમાં અગાઉ પણ જે.કે. ભટ્ટ વિરૂદ્ધ આરોપ લાગી ચુક્યા છે. અગાઉ સેટેલાઈટના મહેફીલકાંડમાં કોંગ્રેસી નેતા અર્જૂન મોઢવાડિયાનો દીકરો પકડાયો હતો. આ સમયે મોઢવાડિયાએ જે.કે. ભટ્ટ વિરૂદ્ધ આરોપ લગાવ્યો હતો કે, ‘રંગા-બિલ્લાએ સાંભાને બેસાડ્યો છે'. ત્યાર બાદ પ્રવીણ તોગડિયાના ઓચિંતા ગુમ થઈ જવાના અને પછી બેભાન મળી આવવાના કિસ્સામાં તેમણે જે.કે. ભટ્ટ વિરૂદ્ધ આરોપ લગાવ્યો હતો કે, ‘તે મારું એન્કાઉન્ટર કરાવી શકે છે.' હવે ફરી એકવાર કેસ હાઈ પ્રોફાઈલ બન્યો અને જે.કે. ભટ્ટ વિરૂદ્ધ આરોપ લાગ્યાં છે.